Independence Day 2021: दिल्ली पुलिस ने स्वतंत्रता दिवस से पहले गश्त बढ़ायी, विध्वंस रोधी जांच शुरू की
स्वतंत्रता दिवस से पहले दिल्ली पुलिस ने किसी भी अप्रिय घटना को विफल करने के लिए राष्ट्रीय राजधानी में गश्त बढ़ा दी है, विध्वंस रोधी जांच शुरू कर दी है और अंतर-राज्यीय सीमाओं पर अतिरिक्त चौकियां स्थापित की हैं।
नयी दिल्ली। स्वतंत्रता दिवस से पहले दिल्ली पुलिस ने किसी भी अप्रिय घटना को विफल करने के लिए राष्ट्रीय राजधानी में गश्त बढ़ा दी है, विध्वंस रोधी जांच शुरू कर दी है और अंतर-राज्यीय सीमाओं पर अतिरिक्त चौकियां स्थापित की हैं। अधिकारियों ने रविवार को बताया कि आतंकवाद रोधी उपायों के तहत सभी थाने पुलिस की मौजूदगी में वृद्धि, खतरा संभावित स्थानों पर गहन जांच, होटलों एवं अतिथि घरों की तलाशी, सिम कार्ड एवं सेकेंड हैंड कार विक्रेताओं और साइबर कैफे के मालिकों के बीच जागरूकता फैलाने, किरायेदारों और घरेलू सहायकों का सत्यापन करने का अभियान चला रहे हैं।आधिकारिक सूत्रों ने बताया कि इंदिरा गांधी अंतरराष्ट्रीय हवाई अड्डे की सुरक्षा कड़ी कर दी गयी है क्योंकि दिल्ली पुलिस को शनिवार को एक ई- मेल मिला था जिसमें दावा किया गया था कि एक से तीन दिनों के अंदर देश में कई बम धमाके करने के लिए सिंगापुर से अलकायद के दो कथित सदस्य भारत आ रहे हैं। सूत्रों के अनुसार यह सूचना नियंत्रण कक्ष को भेजी गयी लेकिन जांच के बाद इस धमकी को ‘अस्पष्ट’ बताया गया क्योंकि ऐसा ही ई-मेल इस साल पहले मार्च में मिला था। हालांकि, स्वतंत्रता दिवस के मद्देनजर इंदिरा गांधी हवाई अड्डे की सुरक्षा कड़ी कर दी गयी है।स्वतंत्रता दिवस से पहले शनिवार को अपनी पहली अपराध समीक्षा बैठक में दिल्ली के पुलिस आयुक्त राकेश अस्थाना ने अधिकारियों को रेहड़ी-पटरीवालों, छोटे दुकानदारों एवं ऑटो चालकों के साथ ‘बड़े पैमाने’ पर सहयोग के लिए एक रूपरेखा तैयार करने को कहा था, ताकि वे आतंकवादियों एवं आपराधिक मंसूबों पर नजर रखने का काम करें। उन्होंने कहा,‘‘ जमीनी स्तर पर ये आम लोग ‘हमारी ताकत बढ़ाने के लिए’ चौकन्ना रह सकते हैं और लोगों के व्यापक सहयोग एवं भागीदारी के साथ शहर को सुरक्षित बनाने में हमारी सामुदायिक पुलिस व्यवस्था का हिस्सा हो सकते हैं।’’अधिकारियों ने बताया कि जिन मकान मालिकों ने अपने किरायेदारों या घरेलू सहायकों का सत्यापन नहीं कराया है, उनके विरूद्ध विधिक कार्रवाई शुरू की गयी है। पुलिस उपायुक्त (दक्षिण) अतुल कुमार ठाकुर ने कहा, ‘‘मॉल एवं महत्वपूर्ण प्रतिष्ठानों में सुरक्षा बढ़ा दी गयी है। वहां वरिष्ठ अधिकारी निरंतर गश्त कर रहे हैं।’’ उन्होंने कहा, ‘‘सीसीटीवी कैमरों के नेटवर्क को मजबूत किया जा रहा है। जो सीसीटीवी कैमरे काम नहीं कर रहे हैं, उनकी मरम्मत की जा रही है तथा महत्वपूर्ण क्षेत्रों में नये सीसीटीवी कैमरे लगाये जा रहे हैं। मॉलों एवं बाजारों में विध्वंस रोधी जांच की जा रही है।’’पुलिस ने कहा कि वाहनों की तलाशी की जा रही है और रेजीडेंट वेलफेयर एसोसिएशनों के सदस्यों के साथ बैठकें की जा रही हैं। पुलिस ने कहा कि सीमावर्ती राज्यों के समकक्ष पुलिस अधिकारियों के साथ तालमेल कायम कर सीमावर्ती क्षेत्रों में भी सुरक्षा कड़ी की जा रही है क्योंकि हजारों किसान केंद्र के तीन नये कृषि कानूनों को वापस लेने की मांग करते हुए दिल्ली की सीमाओं पर डेरा डाले हुए हैं।